Rozsudok Všeobecného súdu (štvrtá komora) z 22. novembra 2018 – Litva/Komisia
(vec T‑508/15)
„EPUZF, EPZF a EPFRV – Výdavky vylúčené z financovania – Výdavky vynaložené Litvou – Pomoc pri predčasnom odchode do dôchodku – Článok 11 ods. 1 nariadenia (ES) č. 1257/1999 – Článok 23 nariadenia (ES) č. 1698/2005 – Pojem výkon poľnohospodárskej činnosti zameranej na dosiahnutie zisku – Vzťah k pojmu polosamozásobiteľský poľnohospodársky podnik“
1.      Poľnohospodárstvo – Financovanie z EPUZF – Zúčtovanie výdavkov – Odmietnutie účtovať výdavky vyplývajúce z nezrovnalostí pri uplatňovaní právnej úpravy Únie – Napadnutie dotknutým členským štátom – Dôkazné bremeno – Rozdelenie medzi Komisiu a členský štát
(nariadenie Európskeho parlamentu a Rady č. 1306/2013)
(pozri body 52 – 55)
2.      Poľnohospodárstvo – Spoločná poľnohospodárska politika – Voľná úvaha inštitúcií Únie – Súdne preskúmanie – Hranice
(pozri bod 56)
3.      Poľnohospodárstvo – Spoločná poľnohospodárska politika – Financovanie z EPUZF, EPZF a EPFRV – Podpora rozvoja vidieka – Mechanizmus podpory pri predčasnom odchode do dôchodku – Nariadenia č. 1257/1999 a č. 1698/2005 – Podmienky priznania – Výkon poľnohospodárskej činnosti na obchodné účely pred odovzdaním poľnohospodárskeho podniku – Povinnosť skutočného vykonávania činnosti v období predchádzajúcom odovzdaniu
[nariadenie Rady č. 1257/1999, článok 11 ods. 1 prvá zarážka, a nariadenie Rady č. 1698/2005, článok 23 ods. 2 písm. b)]
(pozri body 66 – 69)
4.      Poľnohospodárstvo – Spoločná poľnohospodárska politika – Financovanie z EPUZF, EPZF a EPFRV – Podpora rozvoja vidieka – Mechanizmus podpory pri predčasnom odchode do dôchodku – Nariadenia č. 1257/1999 a č. 1698/2005 – Podmienky priznania – Výkon poľnohospodárskej činnosti na obchodné účely pred odovzdaním poľnohospodárskeho podniku – Kritériá posúdenia
[nariadenie Rady č. 1257/1999, článok 11 ods. 1 prvá zarážka, a nariadenie Rady č. 1698/2005, článok 23 ods. 2 písm. b)]
(pozri body 72, 84, 87)
5.      Poľnohospodárstvo – Financovanie z EPUZF, EPZF a EPFRV – Zúčtovanie výdavkov – Odmietnutie účtovať výdavky vyplývajúce z nezrovnalostí pri uplatňovaní právnej úpravy Únie – Zistenie nedostatkov v systéme kontroly, ktorú vykonáva členský štát – Uplatnenie paušálnej opravy – Porušenie zásady proporcionality – Neexistencia
(nariadenie Európskeho parlamentu a Rady č. 1306/2013, článok 52 ods. 2)
(pozri body 108 – 113)
6.      Poľnohospodárstvo – Financovanie z EPUZF, EPZF a EPFRV – Zúčtovanie výdavkov – Konanie – Konanie o zmieri – Stanovisko zmierovacieho orgánu – Absencia záväzného účinku
(nariadenie Komisie č. 885/2006, článok 12)
(pozri bod 114)
Predmet
Návrh podaný na základe článku 263 ZFEÚ na zrušenie vykonávacieho rozhodnutia Komisie (EÚ) 2015/1119 z 22. júna 2015, ktorým sa z financovania Európskou úniou vylučujú určité výdavky vynaložené členskými štátmi v rámci Európskeho poľnohospodárskeho záručného fondu (EPZF) a v rámci Európskeho poľnohospodárskeho fondu pre rozvoj vidieka (EPFRV) (Ú. v. EÚ L 182, 2015, s. 39), a to v rozsahu, v akom sa ním Litovskej republike ukladá paušálna oprava vo výške 5 %, čím sa z financovania vylučuje suma 1 938 300,08 eura poskytnutá na základe opatrenia „Predčasný odchod do dôchodku“ za obdobie od 16. októbra 2010 do 15. októbra 2013
Výrok
1.
Žaloba sa zamieta.
2.
Litovská republika je povinná nahradiť trovy konania.